Toppserie-spiller forlater norsk ishockey umiddelbart: - Jeg ble utsatt for rasisme fra lagkamerat
- Dessverre har det seg slik at jeg før jul fikk en rasistisk kommentar fra en lagkamerat, som gjør at jeg gir meg i Stjernen. Dette er en kommentar som har truffet meg dypt i hjertet, og som jeg ikke klarer å glemme, uttaler Lou Dickenson til Fredriksstad Blad i kveld. Stjernens svenske trener Magnus Sundquist forteller til VG om hendelsen som er årsaken til at Dickenson fredag ettermiddag - en dag før overgangsvinduet i norsk ishockey stengte lørdag 31. januar - ba om å forlate Fredrikstad-klubben umiddelbart. - Det var under en vanlig trening på isen i begynnelsen av desember. En situasjon foran mål under en øvelse. Ut fra «ingenting» skjedde dette: Lou Dickenson kastet hanskene og slo den andre spilleren ned - og fortsatte å slå ham mens han lå nede. Flere spillere måtte bryte inn for å stoppe det, sier Magnus Sundquist. - Så ropes det noe, som jeg ikke hørte. Lou Dickenson sa etterpå at han angret dypt på det han gjorde, og den andre spilleren har angret dypt og bedt om unnskyldning for det han sa flere ganger, tilføyer Stjernen-treneren. Både han og klubbens daglig leder Trond Magnussen bekrefter at spilleren ble slått til blods. - Dickenson har ikke nektet for at han slo lagkameraten til blods. Han har sagt unnskyld for at han slo, og den andre spilleren har sagt unnskyld mange ganger for det han sa, sier Trond Magnussen til VG. Lou Dickenson sier til Fredriksstad Blad at han føler seg psykisk og fysisk utbrent, og at han «for å komme seg videre i livet» må forlate klubben nå. Dickenson spilte sin siste kamp for Stjernen mot naborivalen Sparta fra Sarpsborg torsdag for to dager siden.Lou Dickenson har i løpet av 36 kamper denne sesongen scoret 22 mål og lagt 19 målgivende pasninger for Fredrikstad-klubben, som ligger på 8. plass i Get-ligaen. Lou Dickenson har ifølge Trond Magnussen i Stjernen allerede undertegnet en kontrakt med den danske klubben Herning. Trond Magnussen vedgår at han ble overrasket da kanadieren, som også har britisk statsborgerskap, oppsøkte ham fredag klokken 14.30 fredag og sa at han ville forlate klubben. - Jeg har hatt mange samtaler og tatt på alvor det som ble sagt og det som ble gjort. Vi har hatt mange samtaler, og jeg trodde det var avklart. Men så kom det i går, som lyn fra klar himmel, sier Norges tidligere landslagsspiller og utenlandsproff. - Jeg trodde at han skulle spille ut sesongen for oss, tilføyer Trond Magnussen. Stjernen har hentet to nye spillere de siste dagene. Planen var én ny, det ble i siste liten to med Dickensons plutselige farvel.Spilleren som ble slått hevder overfor Fredriksstad Blad at han føler han «har gjort alt» for å rydde opp i det som skjedde på treningen for snart to måneder siden. Stjernen-trener Magnus Sundquist understreker overfor VG at han «ikke tar parti for noen» av de to spillerne, og mener at stemningen mellom spillerne - og i laget - i lang tid ikke har vært preget av den skjebnesvangre hendelsen i desember. - Jeg trodde det var ute av verden for lenge siden. Vi ville heller ikke motsette oss hans ønske om å forlate klubben, selv om det kom som en stor overraskelse, sier Magnus Sundquist. Lou Dickenson har en lang karriere som profesjonell ishockeyspiller for klubber i Canada, USA, Storbritannia, Finland, Sverige, Danmark, Slovenia, Italia og Tyskland. Han spilte to sesonger for Rosenborg Ishockeyklubb i Trondheim før han kom til Fredrikstad-klubben Stjernen foran denne sesongen.
Rasisme skal være årsaken til at den kanadiske ishockeyspilleren Lou Dickenson (32) forlater toppserie og Fredrikstad-klubben Stjernen umiddelbart.